Ketil Motzfeldt

Ketil Johnsen Melsted Motzfeldt (født 10. august 1814 i Bergen, død 17. november 1889 i Kristiania) var en norsk generalpostdirektør, stortingsrepresentant og statsråd.

Politisk karriere
Motzfeldt var statsråd i det såkalte Sibbern/Birch/Motzfeldt-ministeriet og sjef for både Postdepartementet og Marinedepartementet fra 18. august 1860 til 31. oktober samme år. Deretter var han medlem av statsrådsavdelingen i Stockholm frem til 30. september 1861, avbrutt av to uker i august da han var medlem av interimsregjeringen som styrte under kongens sykdom. Fra 1. oktober 1861 til 1. desember samme år var han sjef for det nyopprettede Marine- og postdepartementet. Han måtte gå ut av regjeringen samtidig med Christian Birch-Reichenwald og Hans Christian Petersen etter stattholdersaken i 1861. Han gikk da ut av politikken for en tid og kjøpte gården Vestmanrød i Borre, hvor han bodde.

Han var innvalgt til Stortinget fra Christiania fra 1854 til 1861, og fra Jarlsberg og Larvik amt 1871 til 1885.

Embetsbane
Motzfeldt ble sjøoffiser i 1832, seilte i koffardifart til 1835, var ekvipasjemester ved Marinens verft 1836–1838 samt 1841–1842. Videre var han oppsynssjef under vårsildfiskeriene 1851–1857 og lofotfisket i 1858. Motzfeldt hadde selv vært en pådriver for å avskaffe det tradisjonelle regelverket rundt fisket og innføre «fritt hav og fritt fiske». I 1852 ble han ekspedisjonssjef i postvesenet og Generalpostdirektør fra 1857 til 1860, da Generalpostdirektoratet ble gjort om til Postdepartementet.

Utmerkelser
I 1857 ble han utnevnt til ridder av St. Olavs Orden, og i 1860 forfremmet til kommandør. Han var også ridder  av den danske Dannebrogordenen og kommandør av 1. klasse av den svenske Nordstjerneordenen.

Hans Dagbøger 1854–1889 ble utgitt i 1908.

Han tilhørte den norske slekten Motzfeldt og var sønn av eidsvollsmann og statsråd Peter Motzfeldt og hustru Ernesta Birgitte Margrethe Stenersen. Han ble i 1860 gift med Hedvig Susanne Amalie Rosenvinge, datter av Eiler Schøller Rosenvinge og kusinen Thale Abel Kjerstine Motzfeldt, som var en datter av Peters bror, Hans Bull Motzfeldt, og Helvig Susanne Amalie Rosbach.

 Referanser 

 Litteratur 

 Den Kongelige norske Sankt Olavs orden 1847-1947, utgitt av ordenskanselliet ved O. Delphin Amundsen, Grøndahl & Søns Forlag, Oslo, 1947
 Biografi av Ernst Motzfeldt, i Ketil Motzfeldt: Dagbøger 1854–1889. Christiania: Gyldendal, 1908

 Eksterne lenker 



Kategori:Norske statsråder 1814–1884
Kategori:Stortingsrepresentanter 1854–1856
Kategori:Stortingsrepresentanter 1857–1858
Kategori:Stortingsrepresentanter 1859–1861
Kategori:Stortingsrepresentanter 1871–1873
Kategori:Stortingsrepresentanter 1874–1876
Kategori:Stortingsrepresentanter 1877–1879
Kategori:Stortingsrepresentanter 1880–1882
Kategori:Stortingsrepresentanter 1883–1885
Kategori:Medlemmer av Statsrådsavdelingen i Stockholm
Kategori:Stortingsrepresentanter fra Høyre
Kategori:Norske embets- og tjenestemenn
Kategori:Postfolk
Kategori:Kommandører av St. Olavs Orden
Kategori:Riddere av Dannebrogordenen‎
Kategori:Nordstjerneordenen
Kategori:Medlemmer av Norges Tekniske Vitenskapsakademi